ខ្មែរ​អាមេរិកាំង​រៀបចំ​បាតុកម្ម​ពេល​លោក​ហោ ណាំហុង​ជួប​លោកស្រី​ហ៊ីលឡារី ​គ្លីនតុន 
ពលរដ្ឋ​ខ្មែរ​នៅ​តំបន់​រដ្ឋធានី​វ៉ាស៊ីនតោន​គ្រោង​នឹង​តវ៉ា​ចំពោះ​បញ្ញា​សិទ្ធិ​មនុស្ស​នៅ​កម្ពុជា​ក្នុង​ថ្ងៃ​អង្គារ​ទី​១២ ខែ​មិថុនា​នេះ។ 
សម្គាល់៖ វីអូអេនឹងមានធ្វើសេចក្តីរាយការណ៍ពិសេសអំពីដំណើរទស្សនកិច្ចផ្លូវការរបស់លោកហោ ណាំហុង មកកាន់សហរដ្ឋអាមេរិកពីថ្ងៃទី១២ដល់១៣ ខែមិថុនា ឆ្នាំ២០១២។ ព័ត៌មានចុងក្រោយបំផុតនឹងមានជូននៅទំព័រ www.facebook.com/voakhmer។ ពលរដ្ឋខ្មែរអាមេរិកាំងជាច្រើនមកពីរដ្ឋនានាត្រៀមធ្វើបាតុកម្មតវ៉ានៅមុខក្រសួងការបរទេសស.រ.អ.ក្នុង រដ្ឋធានីវ៉ាស៊ីនតោនដើម្បីជំរុញស.រ.អ.ឲ្យជួយពិនិត្យមើលស្ថានការណ៍កម្ពុជាទាក់ទងនឹងបញ្ហាសិទ្ធិមនុស្ស ការរំលោភបំពានដីធ្លី និងកែទម្រង់ផ្សេងៗក្នុងពេលលោកឧបនាយករដ្ឋមន្ត្រី ហោ ណាំហុង រដ្ឋមន្ត្រី ការបរទេសកម្ពុជាជួបជាមួយលោកស្រី រដ្ឋមន្ត្រីការបរទេសអាមេរិក ហ៊ីលឡារី គ្លីនតុន (Hillary Clinton) នៅថ្ងៃអង្គារ។ លោក ម៉ៃឃើល ឌួង អ្នករៀបចំបាតុកម្មអហិង្សានេះបានអះអាងថាបាតុកម្មនេះគឺដើម្បីជំរុញឲ្យស.រ.អ.គិតពិចារណាអំពីបញ្ហានៅកម្ពុជាទាក់ទងនឹងការបណ្តេញចេញពលរដ្ឋពីលំនៅដ្ឋាន ការចាប់ពលរដ្ឋបឹងកក់១៥នាក់ដាក់គុកដោយសារការតវ៉ាដែលគ្មានដំណោះស្រាយ បញ្ហាបាញ់សម្លាប់សកម្មជនព្រៃឈើលោក ឈុត វុទ្ធី និងអំពើអមនុស្សធម៌ផ្សេងៗទៀតដែលធ្វើឲ្យចុះអន់ថយដំណើរការប្រជាធិបតេយ្យនិងការគោរពសិទ្ធិមនុស្ស។ «ព្រោះអីយើងយល់ឃើញថា ចំពោះយើងជាពលរដ្ឋខ្មែរអាមេរិកាំងនិងសហគមន៍ខ្មែរនៅបរទេសទាំងអស់ដែរ គឺឃើញថា ប្រជាធិបតេយ្យហើយនិងសិទ្ធិមនុស្សនៅកម្ពុជាហ្នឹង កាន់តែដើរថយក្រោយឡើង»។ បាតុកម្មរបស់ពលរដ្ឋខ្មែរនេះចំពេលលោកឧបនាយករដ្ឋមន្ត្រី ហោ ណាំហុងគ្រោងនឹងជួបជាមួយលោកស្រី ហ៊ីលឡារី គ្លីនតុន នៅក្នុងក្រសួងការបរទេសអាមេរិកនៅថ្ងៃអង្គារ ដែលគេដឹងថា នឹងពិភាក្សាគ្នាលើបញ្ហាតំបន់ បញ្ហាបំណុលជាង៤៤០លានដុល្លារដែលកម្ពុជាជំពាក់ស.រ.អ. ហើយនិងពិភាក្សាពីទំនាក់ទំនងកិច្ចសហប្រតិបត្តិការរវាងប្រទេសទាំងពីរ កម្ពុជា-ស.រ.អ. ផងដែរ។ សេចក្តីប្រកាសព័ត៌មានរបស់ក្រសួងការបរទេសកម្ពុជាបានឲ្យដឹងថា លោក ហោ ណាំហុង នឹងជួបជាមួយលោក ព្រឹទ្ធសមាជិក ជីម វេប (Jim Webb) និងមន្ត្រីសេតវិមានផងដែរ។ លោក ម៉ៃឃើល ឌួង បានអះអាងថា ដោយសារពលរដ្ឋខ្មែរនិងលោកបានដឹងដំណឹងពីទស្សនកិច្ចរបស់ លោក ហោ ណាំហុង លោកនិងពលរដ្ឋខ្មែរអាមេរិកាំងដទៃទៀតបានរៀបចំបាតុកម្មនេះឡើងក្នុងគោលបំណងធ្វើឲ្យមានការផ្លាស់ប្តូរទាំងក្នុងនយោបាយអាមេរិកាំងនិងកម្ពុជា។ លោកថ្លែងថា តំណាងក្រុមបាតុករនឹងជួបជាមួយលោក ចូហ្សេហ្វ យន់ (Joseph Yun) ឧបការីរងក្រសួងការបរទេសអាមេរិកទទួលបន្ទុកកិច្ចការអាស៊ី។ លោកថ្លែងថា ដោយសារតំណាងបាតុករជាជនជាតិអាមេរិក គេអនុញ្ញាតឲ្យជួបដើម្បីស្តាប់បញ្ហាលំបាក របស់ពលរដ្ឋនិងស្វែងរកដំណោះស្រាយដើម្បីបម្រើប្រជាពលរដ្ឋគេ គឺមិនដូចជានៅកម្ពុជាទេ។ «ឥឡូវឧទាហរណ៍ដូចជាខ្ញុំទៅសុំជួបគេ យើងមានបញ្ហាគួរឲ្យដោះស្រាយ។ គេស្តាប់យើង។ គេយកចិត្តទុកដាក់។ មិនមែនដូចស្រុកខ្មែរគ្រាន់តែធ្វើបាតុកម្ម គ្រាន់សុំយកញត្តិទៅឲ្យគេៗវាយដំច្រំធាក់ ហើយគេចាប់ដាក់ពន្ធនាគារ អាហ្នឹងវាអយុត្តិធម៌ណាស់»។ លោក យ៉ាប់ គឹមទឹង ប្រធានអង្គការសិទ្ធិមនុស្សខ្មែរ CAHRAD នៅរដ្ឋវីជីនៀ (Virginia) ស.រ.អ.បានថ្លែងថា លោកនឹងចូលរួមបាតុកម្មនៅថ្ងៃស្អែកដើម្បីជួយដល់កម្ពុជាឲ្យមានការកែទម្រង់លើវិស័យប្រជាធិបតេយ្យ សិទ្ធិមនុស្សឆ្ពោះទៅកាន់ការអភិវឌ្ឍត្រឹមត្រូវមួយ បញ្ឈប់ការចាប់ពលរដ្ឋខ្មែរដាក់គុក បញ្ឈប់អំពើហិង្សាបាញ់កម្មកររោងចក្រ និងអ្នកតវ៉ាដីធ្លីជាដើម។ «យើងចង់ទៅបាតុកម្មពេលហ្នឹងដើម្បីបង្ហាញថា យើងមិនសប្បាយចិត្តពីរឿងនយោបាយបង្រ្កាប ជាពិសេសបង្រ្កាបអ្នកប្រឆាំងនឹងអ្នកទាមទារអ្វីៗផ្សេងៗទៀត។ គឺថាទាក់ទងនឹងរាជការហ្នឹងគឺគេសង្គ្រប់ គេបំបិទសិទ្ធិ ហើយសិទ្ធិប្រជាធិបតេយ្យនៅកម្ពុជាយើងបានដើរថយក្រោយ។ បើគិតទៅឈានចូលផ្តាច់ការនៅប្រទេសខ្មែរ ហើយនឹងការពុករលួយ»។ ចំណែកលោក គុជ ចាន់លី ពលរដ្ឋខ្មែរនៅរដ្ឋម៉ារីឡែន (Maryland) អះអាងថាលោកនឹងចូលរួមបាតុកម្មដែរ ដោយថ្លែងថា ពលរដ្ឋខ្មែរអាមេរិកាំងនឹងពង្រីកការស្វែងរកអន្តរាគមន៍ពីរដ្ឋការស.រ.អ.រឿងបញ្ហាកម្ពុជា។ «គឺថាយើងនឹងបន្តសកម្មភាពរបស់យើងដើម្បីទាមទាររកយុត្តិធម៌ជូនជនរងគ្រោះខ្មែរយើងនៅក្នុងប្រទេសខ្មែរ»។ ទោះជាយ៉ាងណាក៏ដោយ អ្នកនាំពាក្យក្រសួងការបរទេសកម្ពុជាលោក កុយ គួងបានអះអាងថា ការធ្វើបាតុកម្មរបស់ពលរដ្ឋខ្មែរគ្មានអ្វីប៉ះពាល់ដល់ដំណើរទស្សនកិច្ចលោកឧបនាយករដ្ឋមន្ត្រីហោ ណាំហុងទេ។ «នេះជារឿងធម្មតាសម្រាប់ក្រុមខ្មែរវង្វេងជាតិមួយចំនួនដែលកំពុងតែស្ថិតនៅក្នុងភាពងងឹតងងល់។ អញ្ចឹងហើយនៅពេលដែលគេស្ថិតក្នុងភាពងងឹតងងល់គេនឹងធ្វើសកម្មភាពងងឹតងងល់បែបហ្នឹង »។ ប្រទេសកម្ពុជាត្រូវស.រ.អ.ចាត់ទុកថា ជាប្រទេសអន់ថយផ្នែកការគោរពសិទ្ធិមនុស្ស ដោយសារតុលាការមានភាពទន់ជ្រាយ ការសម្លាប់ក្រៅច្បាប់ដែលប្រព្រឹត្តដោយកងកម្លាំងរដ្ឋាភិបាលមួយចំនួននិង បញ្ហាមួយចំនួនទៀត។ នេះជារបាយការណ៍ប្រចាំឆ្នាំស្តីពីកំណត់ហេតុសិទ្ធិមនុស្សពិភពលោកដែលទើបចេញផ្សាយក្នុងសប្តាហ៍ថ្មីៗនេះ៕